**ELŐTERJESZTÉS**

**Szombathely Megyei Jogú Város Közgyűlésének**

**2017. június 15-i ülésére**

**Javaslat „A szombathelyi Sportliget fejlesztése” című projekt műszaki terveinek elfogadására**

Szombathely Megyei Jogú Város Közgyűlése a 187/2016.(VI.9.) Kgy. sz. határozatában döntött a Sportliget fejlesztésének tanulmánytervéről, amelynek alapján a pályázat benyújtásra került. A pályázat támogatásban részesült, a támogatási szerződés 2016. december 15-én került aláírásra, amelynek értelmében megkezdődött a projekt részletes előkészítése.

**Az engedélyezési szintű tervek elkészültek és a Közgyűlés ülésén a helyszínen bemutatásra kerülnek.**

A fejlesztés főbb elemei:

* kispályás labdarúgó pályák, piknik övezet,
* teniszpályák, karbantartó udvar
* kosárlabda pályák kiegészítő palánkokkal
* központi tér épületekkel: szolgáltató ház és fedett-nyitott esőbeálló - játszóhely épület
* játéktér, pihenőkert, mászófal felnőttek, serdülők, idősebbek számára
* fitnesz-szabadtéri tornapálya, „kocogó kör”
* multifunkcionális görkorcsolyapálya
* híd az Arany patakon keresztül, kapcsolat a Csónakázó-tó övezettel
* parkolók személygépkocsik, és buszok számára
* meglévő zöldterület rekonstrukciója

A fejlesztés kapcsán területhasználat szempontjából érintett sportágak képviselőivel több körben egyeztetések történtek:

* 2017. március 22-én labdarúgó és kosárlabda sport szakági igényfelmérés egyeztetések a sportágak képviselőivel
* 2017. április 5-én egyeztetés a Szombathelyi Sportközpont és Sportiskola Nonprofit Kft. tenisz szakosztályának képviselőjével, valamint a Szombathelyi Szabadidősport Szövetség korcsolya/görkorcsolya szakág vezetőjének bevonásával
* 2017. április 19-én egyeztetés a Szombathelyi Sportközpont és Sportiskola Nonprofit Kft. korcsolya szakosztályvezetőjének bevonásával az Extrém szabadidő park kialakítása tárgyában

A fenti egyeztetések kapcsán felmerült a korcsolya/görkorcsolya sport szakági képviselők részéről a tervezett görkorcsolyapálya belső területén egy Extrém-szabadidő park (rámpákkal, dobbantókkal, félcsövekkel) kialakításának lehetősége és szükségessége. A tervezett fejlesztés következtében a környező lakosságot esetlegesen érintő megnövekedett zajterhelés tisztázása céljából az önkormányzat zajvédelmi szakvéleményt kért, amelynek következtében megállapítást nyert, hogy a tervezők által javasolt zajvédő fal kihelyezésével, valamint zajvédelmi célt szolgáló fasor telepítésével sem küszöbölhető ki a lakosságot érintő megnövekedett zajterhelés. Ezen okból kifolyólag az Extrém szabadidő park nem kerül megvalósításra.

A részletes műszaki tervek Közgyűlés általi támogatása esetén megtörténik az engedélyköteles projektelemek engedélyezési eljárásának lefolytatása, majd kidolgozásra kerülnek a kiviteli tervek.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. június „ ”**

 **/: Dr. Puskás Tivadar :/**

**Határozati javaslat**

**……../2017. (VI. 15.) Kgy. sz. határozat**

Szombathely Megyei Jogú Város Közgyűlése a „Javaslat „A szombathelyi Sportliget fejlesztése” című projekt műszaki terveinek elfogadására” című előterjesztést megtárgyalta, és bemutatott műszaki terveket jóváhagyja.

**Felelős:**  Dr. Puskás Tivadar polgármester

 Illés Károly alpolgármester

 Dr. Károlyi Ákos jegyző

 (A végrehajtásért felelős:

Lakézi Gábor, a Városüzemeltetési Osztály vezetője

Szakály Szabolcs, Városfejlesztési Kabinet vezetője)

**Határidő:** azonnal